Tien werkers beseer ná petrolbom bus trefArgieffoto Tien werkers van Rainbow Chicken is ernstig beseer nadat die bus, waarin hulle vervoer is, glo met ŉ petrolbom in Rustenburg gegooi is. Kapt. Philani Mvuna, ŉ polisiewoordvoerder van Noordwes, sê die aanval het Dinsdag omstreeks 18:45 in die Ziniaville nywerheidsgebied plaasgevind. “Die bus het 63 werkers en drie veiligheidsbeamptes van die Rainbow Chicken-fabriek na Kroondal vervoer, toe dit vermoedelik deur stakende Rainbow Chicken-werkers met ŉ petrolbom gegooi is,” het Mvuna gesê. Ses mans en vier vroue het ernstige beserings opgedoen en is na ŉ nabygeleë hospitaal geneem vir verdere behandeling. “Die voorval mag verband hou met ŉ voortdurende staking by Rainbow Chicken. Die polisie ondersoek ŉ saak van poging tot moord en opsetlike saakbeskadiging,” het Mvuna bygevoeg. Niemand is nog in verband met die voorval in hegtenis geneem nie.